ԵՐԵՎԱՆ, 5 ՀՈՒԼԻՍԻ, ԱՐՄԵՆՊՐԵՍ: Իր կարիերայի մեկնարկին նա արժանացել է Վլադիմիր Սպիվակովի անվան միջազգային բարեգործական հիմնադրամի կրթաթոշակին, դարձել Neue Stimmen երիտասարդ օպերային երգիչների մրցույթի դափնեկիր: Այս երկու կարևոր իրադարձություններն ամբողջությամբ փոխել են նրա կյանքը: «Արմենիա» միջազգային երաժշտական փառատոնի շրջանակում Հայաստանում էր Մոսկվայի Մեծ թատրոնի մեներգչուհի, մեր հայրենակցուհի Աննա Ագլատովան (սոպրանո), ով հանդես եկավ Հայաստանի պետական սիմֆոնիկ նվագախմբի և դիրիժոր Սերգեյ Սմբատյանի հետ: «Արմենպրես»-ի հետ զրույցում Ագլատովան պատմում է «Արմենիա» փառատոնի, հայ հայրիկի, Վլադիմիր Սպիվակովի հետ համագործակցության և Հայաստան վերադառնալու ցանկության մասին: